钦定古今图书集成/方舆汇编/边裔典/第051卷 > 晋
## 钦定古今图书集成/方舆汇编/边裔典/第051卷 > 晋

### 武帝泰始六年秋九月焉耆来贡方物

按《晋书武帝本纪》云云。按《焉耆本传》，“焉耆国西去
洛阳八千二百里。其地南至尉犁，北与乌孙接，方四
百里，四面有大山，道险隘，百人守之，千人不过。其俗
丈夫剪发，妇人衣襦，著大裤。婚姻同华夏，好货利，任
奸诡。王有侍卫数十人，皆倨慢无尊卑之礼。武帝太
康中，其王龙安遣子入侍。安夫人狯胡之女，妊身十
二”月，剖胁生子曰会，立之为世子。会少而勇杰，安病
笃，谓会曰：“我尝为龟兹王白山所辱，不忘于心，汝能
雪之，乃吾子也。”及会立，袭灭白山，遂据其国，遣子熙
归本国为王。会有胆气筹略，遂霸西胡，葱岭以东莫
不率服。然恃勇轻率，尝出宿于外，为龟兹国人罗云
所杀。

### 太康六年乌耆国遣子入侍

按：《晋书武帝本纪》云云。

### 穆帝永和元年十二月凉州牧张骏伐焉耆降之

按《晋书？穆帝本纪》云云。按《焉耆本传》，张骏遣沙州
刺史杨宣率众疆理西域，宣以部将张植为前锋，所
向风靡，军次其国，熙距战于贲仑城，为植所败，植进
屯铁门，未至十馀里，熙又率众先要之于遮留谷。植
将至，或曰：“汉祖畏于柏人，岑彭死于彭亡，今谷名遮
留，殆将有伏。”植单骑尝之，果有伏发，植驰击败之，进
据尉犁。熙率其群下四万人，肉袒降于宣。吕光讨西
域，复降于光。及光僭位，熙又遣子入侍。